Ranheim Fotball

Ranheim IL fotball Topp (RIL) (stiftet 17. februar 1901), bedre kjent som Ranheim Fotball, er en norsk fotballklubb fra bydelen Ranheim i bykommunen Trondheim i Trøndelag, og fra 4. februar 2010 et eget idrettslag under allianseidrettslaget Ranheim Idrettslag. Ranheim har tidligere spilt i Norgesserien og Hovedserien. I 2009 vant Ranheim 2. divisjon avdeling 4 og rykket opp til 1. divisjon (OBOS-ligaen), fra 2010-sesongen. Ranheim har spilt kvalifiseringskamper til Eliteserien 3 ganger, og vant kvalifiseringen i 2017. I Eliteserien 2018 endte de på en 7.-plass.

Tabellen 2023

Organisasjon
I tillegg til at Ranheim Fotball er en del av alliansen til Ranheim Idrettslag, er det også innad i klubben ulike avdelinger for fotballaktivitet. Det er tre hovedskiller; toppfotball, breddefotball og miljøfotball, der toppfotballen er representert ved herrelaget og eliten blant juniorene, breddefotballen ved kvinnelaget og diverse aldersbestemte lag bak elitelaget i juniorklassen og miljøfotballen ved lag for funksjonshemmede, veteraner og øvrige.

Klubbfilosofi
Ranheim som idrettslag har i lang tid vært sentral i trøndersk og norsk idrettshistorie. Det er imidlertid fotballavdelingen som er den største grenen i idrettslaget, og skal virke som et knutepunkt mellom de andre grenene i organisasjonen slik at det skapes samhold og tilhørighet i den lokale befolkningen. Basert på gamle tradisjoner og nye impulser skal fotballavdelingen være i stadig utvikling, både sportslig og organisatorisk.

Ranheims hovedmål har i lang tid vært å rykke opp i og etablere seg i Adeccoligaen. Samtidig er klubben klar på at de ikke vil bruke penger de ikke eier. Før opprykket til Adeccoligaen var hovedtrener Per Joar Hansen opptatt av at Ranheim ikke skulle ha heltidsspillere i 2. divisjon, da høye spillerlønninger og ekspansiv økonomi ofte har ført til økonomisk krise i andre klubber. Også etter opprykkssesongen gikk Ranheim inn for å redusere spillerlønningene foran sin første sesong i Adeccoligaen, tross opprykk til noe som per definisjon kalles for toppfotball med medførende mindre tid til jobb og skole ved siden av. Dette så ut til å føre til en spillerflukt fra klubben, og det var da også en del som dro, men etterhvert signerte de fleste av dem som var ønsket med videre ny kontrakt. Ranheim budsjetterte med 7,6 millioner kroner for debutsesongen i Adeccoligaen, en økning på i underkant av tre millioner i forhold til forrige sesong.

Et annet viktig holdepunkt for Ranheim er at spillerne skal ha sterk lokal tilknytning til klubben. Det siktes mot en såkalt Athletic Bilbao-profil, der spillerstallen skal bestå av minst 90 prosent trøndere. For Ranheim innebærer det å være klubb nummer to i Trondheim og Trøndelag dermed at de beste trønderske spillerne under Rosenborgs nivå – eller eventuelt Rosenborg-spillere som trenger en passende arena for utvikling – samler seg i klubben, slik at Ranheims nivå blir merkbart bedre enn rivaliserende lag på samme eller lavere nivå i fotballhierarkiets divisjoner.

Historie
Hovedlaget Ranheim Idrettslag ble stiftet 17. februar 1901.

Ranheim spilte i Norgesserien sesongene 1937/38, 1938/39, 1939/40 og 1947/48, og i Hovedserien sesongene 1949/50, 1952/53, 1954/55 og 1955/56. Ranheims storhetstid var på slutten av 1940- og begynnelsen av 1950-tallet.

De siste årene har Ranheims målsetning, som tidligere nevnt, vært å rykke opp til og etablere seg i Adeccoligaen. Denne målsetningen syntes mer overkommelig da Rosenborg kom på banen i 2006 og ønsket seg en trøndersk samarbeidsklubb som kunne gjøre nettopp det Ranheim håpet på. Ranheim fikk imidlertid konkurranse fra tre andre andredivisjonslag: Kolstad, Byåsen og Strindheim. Etter flere måneders utredning, ble det 1. november 2006 klart at Ranheim var klubben Rosenborg valgte å satse på. Etter de tre påfølgende sesongene ble Ranheim til slutt et førstedivisjonslag. Rosenborg og Ranheim er imidlertid ikke ferdige med sine planer:

Som et ledd i Ranheims ambisiøse fremtidsplaner, ble det bestemt 25. januar 2010 at selve hovedlaget, Ranheim Idrettslag, skulle bli et allianseidrettslag med fotballavdelingen som et eget underordnet idrettslag med selvstendig økonomisk og juridisk styring. Stiftelsen av det nye idrettslaget for fotball, Ranheim IL fotball Topp, inntraff 4. februar 2010.

Ranheim debuterte i 1. divisjon ved å møte Sogndal til bortekamp på Fosshaugane Campus 5. april 2010, en kamp som endte med 2–1-seier til vertene. Ranheim lå lenge an til direkte opprykk til Tippeligaen, men endte til slutt på 5.-plass, noe som ga mulighet for kvalifisering til Tippeligaen. Denne endte for Ranheims del med 1–2-tap mot Hønefoss, som siden møtte Fredrikstad for å avgjøre hvem som fikk den siste plassen i Tippeligaen.

Hovedtrener sesongen 2010 var Per Joar Hansen, assistert av blant andre Otto Ulseth og Christer Basma. Hansen valgte sammen med Ulseth å avslutte samarbeidet med Ranheim grunnet andre jobbtilbud, og er nå Norges U-21-landslagstrener. Aasmund Bjørkan overtok siden som trener for Ranheim. Senere har Trond Nordsteien og Ola By Rise vært hovedtrener for laget. Til sesongen 2016 overtok tidligere assistenttrener Svein Maalen hovedansvaret.

2. desember 2017 rykket de opp til Eliteserien etter å ha vunnet kvalifiseringen. Dette er første gang klubben har vært på øverste nivå i norsk fotball siden 1956. De vant åpningskampen 2-1 borte mot Sandefjord, og etter fem kamper hadde de fire seire og 12 poeng i Eliteserien 2018. Ved sesongslutt endte de på en imponerende 7.plass, a poeng med Vålerenga, men med dårligere målforskjell. 

Den påfølgende sesongen viste seg vanskeligere for Ranheim, og laget endte på sisteplass og direkte nedrykk til Obos-ligaen til 2020-sesongen. I OBOS-ligaen 2020 endte de på fjerdeplass med 47 poeng, og spilte kvalifisering for Eliteserien 2021. I kvalifiseringsrunden slo de Åsane, og spilte finale mot Sogndal, som de tapte 3-1. Det ble dermed Sogndal som spilte playoffkamp mot Mjøndalen om plassen i Eliteserien. Ranheim beholdt dermed plassen i OBOS-ligaen 2021. I juni valgte Ranheim og Svein Maalen å avslutte samarbeidet, og i juli overtok Hugo Pereira som hovedtrener. Ranheim hadde da 10 poeng på 10 kamper, og lå nest sist på tabellen.

Stadion
Utdypende artikkel: Ranheim Arena

Hjemmebanen til Ranheim heter Extra Arena, tidligere kjent som Ranheim Stadion. Stadionet har i dag en kapasitet på 3000, derav 1500 av disse er under tak.

Den offisielle rekorden er på rundt 7 500, fra da Ranheim spilte en avgjørende kamp for å vinne førstedivisjon i Trøndelag 30. mai 1949 mot Kvik Trondheim.

Banen har dog gjennomgått diverse modifikasjoner siden den gang, blant annet innføring av gressbane i 1939 og gjenoppbygging av stadionet etter andre verdenskrig. I anledning opprykket til Adeccoligaen ble stadionet på nytt videreutviklet. De seks første hjemmekampene til Ranheim i Adeccoligaen ble spilt i Abrahallen. Første hjemmekamp for Ranheim i Adeccoligaen ble fulgt av 490 betalende publikummere i Abrahallen 11. april 2010.

Support
Utdypende artikkel: Forza Ranheim

Klubbens supporterklubb, Forza Ranheim, begynte å formes allerede i juni 1999, da Ranheim møtte Rosenborg i cupen og en gjeng Ranheim-supportere samlet seg for å vinne kampen utenfor banen mot Kjernen, Rosenborgs supporterklubb. I årene som fulgte skjedde det ikke stort mer, men i 2003 livnet supporterne til igjen, og 17. juni 2004 ble Forza Ranheim offisielt stiftet som Ranheims supporterklubb.

Forza Ranheims supportersang har vekket oppsikt hos mange, men Terje Walthers «Adecco-KOKOKO!» anses likevel som litt bedre enn den forrige supportersangen, «Ra-Ra-Ra-Ranheim», som Aleksander Schau i FK Fotball på NRK P3 har kåret til tidenes dårligste supportersang.

Spillerstall
Oppdatert 31. august 2022.

Utlånte spillere

Støtteapparat

Meritter

Seriemesterskap (0)
2. divisjon (1): 2009

Cupmesterskap (0)
Kvartfinale (1): 2010
Seminfinale (2): 1953, 2019

Annet
Vinterserien: 2006, 2007 og 2008

Toppscorere

Trenere

Profiler

 Johan Saksvik
 Tore Grønning
 Robin Straumbotn
 Gunnar Guldberg
 Jan Hansen
 Fredrik Winsnes
 Peder Winsnes
 Steinar Sørlie
 Robert Vikestad
 Andreas Lindberg
 Vegard Voll
 Martin Grønning
 Nicholas Lyngmo
 Robert Stene
 Geir Holthe
 Kenneth Dokken
 Michael Jamtfall
 Daniel Krogstad
 Ivar Arnljot Sandvik
 Tom Erik Nordberg
 Jo Sondre Aas
 Eirik Malmo
 Mads Reginiussen

Seriestatistikk

Bøker
RIL Idrett gjennom 100 år av John A. Larsen

Se også
 Trondheim
 Ranheim
 Ranheim Idrettslag
 Ranheim Skiklubb
 Forza Ranheim
 Ranheim Arena

Referanser

Eksterne lenker
 
 Supporterklubbens nettside

 
Fotballag i Trondheim
Fotballag etablert i 1901
1901 i Norge
Ranheim